text: Tocifret million-beløb til Sønderjyske
  08 december 2011 kl. 08.33
  Lokale investorer har tilført Sønderjyske et to-cifret millionbeløb til at konsolidere klubben, som ligger nr. ni i fodboldens superliga til vinterpausen.
  Det bekræfter klubbens bestyrelsesformand, Claus Guldager, over for jv.dk.
  
  Fra en række  firmaer
  Pengene kommer bl.a. fra Danfoss, Jebsen, Abena, SE, Sydbank, Davidsen Tømmerhandel, Frøs Herreds Sparekasse, Brdr. Ewers, Broager Sparekasse, LA Holding, SIB Byggeri og Bryggeriet S. C. Fuglsang.
  - Jeg vil sige så meget, at det er et tocifret millionbeløb, siger Sønderjyskes bestyrelsesformand, Claus Guldager.
  
  Konsolidering
  Klubben kom ud af det seneste regnskabsår med en lille plus på knap en million, men egenkapitalen er tæt på minus 12 millioner.
  Pengene skal bruges til at sikre klubbens fremtidige eksistens og ikke til at investere i en ny Lionel Messi eller omkostningstunge faciliteter.
  - Det er til konsolidering at koncernen. Det er ikke sådan, at vi skal ud at købe Dennis Rommedahl, hvis Brøndby rykker ud af superligaen, fastslår Claus Guldager.
  Sønderjyske ligger på niendepladsen i Superligaen med 21 point
  
  Etableret i 2004
  Sønderjysk Elitesport blev etableret i 2004 for at profilere og brande Sønderjylland. Afsættet var sporten, hvor de bedste sønderjyske sportsklubber slog sig sammen for at få endnu bedre hold fremdyrket.
   I stedet for at spille mod hinanden i landsdelen, skulle der skabes hold, der kunne markere sig i Danmark.
  